ไทยรีเทขายหุ้นดันเงินกองทุน
ไทยรีลดภาระตั้งสำรองเงินกองทุน เดินหน้าขายหุ้นไทยรีประกันชีวิต เหลือ 24%
16 มี.ค. 2558

ไทยรีลดภาระตั้งสำรองเงินกองทุน เดินหน้าขายหุ้นไทยรีประกันชีวิต เหลือ 24%
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ หรือไทยรี เปิดเผยว่า ไทยรีได้ขายหุ้นในบริษัท ไทยรีประกันชีวิต ซึ่งเป็นบริษัทลูกออกไปจำนวน 156 ล้านหุ้น หรือคิดเป็น 26% ของหุ้นทั้งหมด ทำให้ไทยรีมีสัดส่วนการถือหุ้นเหลือ 24.8% จากเดิมที่ถือ 50.8% และส่งผลให้บริษัทหลักทรัพย์จัดการกองทุน เอ็มเอฟซี กลายเป็นผู้ถือหุ้นอันดับที่ 1 แทน โดยถืออยู่ 43% รองลงมาเป็นบริษัทหลักทรัพย์จัดการกองทุนรวม บัวหลวง 25% และบริษัท มอร์แกน สแตนเลย์ 7% 
สำหรับสาเหตุที่ไทยรีต้องลดสัดส่วนการถือหุ้นของไทยรีประกันชีวิตลง เพราะต้องการลดการตั้งสำรองเงินกองทุนตามระดับความเสี่ยง จากการที่ราคาหุ้นของไทยรีประกันชีวิตสูงขึ้น ทำให้ไทยรีต้องดำรงเงินกองทุนเพิ่มตามเกณฑ์การกระจุกตัวของเงินลงทุนที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ถึง 1,108 ล้านบาท แต่หลังจากที่ขายหุ้น ทำให้ค่าความเสี่ยงในการดำรงเงินกองทุนลดลงเหลือศูนย์ ส่งผลให้อัตราส่วนความเพียงพอของเงินกองทุนอยู่ในระดับ 250% สูงกว่าที่ คปภ.กำหนดไว้ 140% 
นอกจากนี้ หลังการลดสัดส่วนการถือหุ้นไทยรีประกันชีวิตออกไป ทำให้ไทยรีมีโอกาสได้รับการจัดอันดับความน่าเชื่อถือระดับสากลในอันดับ A กลับมา หลังจากที่ถูกลดอันดับไปก่อนหน้านี้หลังอุทกภัยปี 2554 ซึ่งจะทำให้ไทยรีได้รับการยอมรับจากบริษัทประกันภัยต่างชาติกลับเข้ามาเป็นลูกค้าตามเดิม
ปัจจุบัน นอกจากไทยรีจะถือหุ้นในบริษท ไทยรีประกันชีวิต 24.8% แล้ว ไทยรียังถือหุ้นในบริษัท ไทยรี เทรนนิ่ง บริษัท ไทยรี เซอร์วิสเซส ในสัดส่วน 100% และถือหุ้นในบริษัท อีเอ็มซีเอส ไทย อีกจำนวน 49%
ทั้งนี้ ในปี 2558 ไทยรีตั้งเป้าเบี้ยรับรวมเพิ่มขึ้น 10% จากปี 2557 ที่มีเบี้ยประกันภัยต่อรับ 6,337 ล้านบาท เพิ่มขึ้น 7% และในปีนี้ไทยรีจะมุ่งเน้นการขยายธุรกิจเชิงรุกอีกครั้ง หลังจากต้องจ่ายสินไหมทดแทนน้ำท่วมปี 2554 กว่า 9,000 ล้านบาท ส่งผลให้ไทยรีมีผลขาดทุนสะสม 7,940 ล้านบาท โดยปี 2558 จะขออนุมัติที่ประชุมผู้ถือหุ้นโอนเงินสำรองทั่วไป เงินสำรองฉุกเฉิน ทุนสำรองตามกฎหมาย และส่วนเกินมูลค่าหุ้นสามัญ รวม 6,207 ล้านบาท เพื่อนำไปชดเชยผลขาดทุนสะสมของบริษัท ซึ่งจะทำให้ขาดทุนสะสมคงเหลือ 1,464 ล้านบาท
อย่างไรก็ตาม ปี 2558 บริษัทได้จัดโครงสร้างหน่วยงานธุรกิจภายในใหม่ เพื่อให้เกิดความคล่องตัวในการทำงาน ลดขั้นตอนการตัดสินใจให้เกิดความรวดเร็วในการให้บริการลูกค้า เช่น เดิมลูกค้าประกันอัคคีภัย หากมีปัญหาก็จะต้องติดต่อแผนกอัคคีภัย แต่หน่วยธุรกิจใหม่จะให้ความช่วยเหลือลูกค้า ณ จุดเดียว ขยายช่องทางการจำหน่ายที่เหมาะสมกับพฤติกรรมของลูกค้าแต่ละกลุ่ม
แหล่งข่าวจากไทยรี เปิดเผยว่า ในปี 2558 อาจมีการเปลี่ยนตัวประธานเจ้าหน้าที่บริหาร แทนนายสุรชัย ศิริวัลลภ ที่จะขึ้นเป็นที่ปรึกษาบริษัท เพื่อให้คนรุ่นใหม่อย่างนายโอฬาร วงศ์สุรพิเชษฐ์ กรรมการผู้อำนวยการใหญ่ และประธานเจ้าหน้าที่ปฏิบัติการขึ้นมารับตำแหน่งแทน